Også kommunens teknik- og miljøborgmester Morten Kabell (EL) ser gerne, at buketten af ventelister til almene boliger erstattes af en fælles indgang. Men han kan kun opfordre boligorganisationerne til at samarbejde, siger han.

- Kommunen har ikke beføjelser til at tvinge boligorganisationerne til at gå sammen om en fælles venteliste. Men det er klart, at det ville gøre det lettere for københavnerne at søge almen bolig, siger han.

100 kroner for venteliste i Aarhus

I Aarhus har boligselskaberne i flere år samarbejdet om en fælles aftale, der betyder, at der findes en enkelt venteliste til samtlige almene boliger, hvor det koster 100 kroner om året at være opført.

Men det er ikke så ligetil at slå boligselskabernes ventelister til de almene boliger i København sammen.

Det fortæller Christian Høgsbro, direktør hos boligselskabet AAB.

- For det første er der nogle it-systemer, der skal tale sammen, så er der noget økonomi, der skal hænge sammen, og så kører vi med forskellige udlejningsregler, siger han.

Læs også : Rekordmange almene boliger rives ned

I Aarhus forstår Anders Rønnebro, talsmand for den fælles venteliste Aarhusbolig og direktør for AAB i Aarhus, ikke, at det er så svært for boligselskaberne i København at samarbejde.

Det handler om, at de ikke vil miste indtægten fra deres egne ventelister, mener han.

- I virkeligheden er humlen i det her, at boligselskaberne får et indtægtstab, mere end at det er besværligt for dem. De skal bare se at få fingeren ud og komme i gang, mener han.